蚋子赋
王周 (Tang)
虫之至微。名之曰蚋。信乎虮之别品。复为虱之馀裔。偫巢蚊之异类。结搏牛之深契。附诸郁蒸。产彼芜秽。张华之识。何以辩其两翼。离娄之明。何以见其长喙。伺暑絺之漏露。啐丰肌而睥睨。默然而至。暗然而噬。人之至灵。何阙尔之所卫。人之至刚。何反尔之所制。状斯咄咄。吁于造物。何不恣蛇虺之毒。必当与之为避。何不张虎豹之口。不敢与之为忽。岂其食人之膏血。资己之肥腯。念肤体之何毁。痛疮痏之难没。吾将撷楸叶以为焚。俾尔之销骨者也。